Broj: 711-I-1841-M-356/22-02-19

Zagreb, 11. kolovoza 2022.g.

**Povjerenstvo za odlučivanje o sukobu interesa** (u daljnjem tekstu: Povjerenstvo) u sastavu: Nataše Novaković, kao predsjednice Povjerenstva, Tončice Božić i Aleksandre Jozić-Ileković kao članova Povjerenstva, na temelju članka 32. stavka 1. podstavka 3. Zakona o sprječavanju sukoba interesa („Narodne novine“ broj 143/21, u daljnjem tekstu: ZSSI), **na zahtjev Zorana Belaka, ravnatelja Razvojno-inovacijskog centra AluTech**,za davanjem mišljenja Povjerenstva, na 182. sjednici održanoj dana 11. kolovoza 2022.g. donosi sljedeće

**MIŠLJENJE**

**Ravnatelj razvojno-inovacijskog centra AluTech ne smatra se obveznikom u smislu odredbe članka 3. stavka 1. i 2. ZSSI-a te stoga nema obvezu podnošenja imovinske kartice.**

Obrazloženje

Zahtjev za mišljenjem podnio je Zoran Belak, ravnatelj razvojno-inovacijskog centra AluTech. U Povjerenstvu zahtjev je zaprimljen 08. kolovoza 2022.g. pod poslovnim brojem 711-U-7194-M-356/22-01-4, povodom kojeg se vodi predmet broj M-356/22.

Člankom 3. stavkom 1. i 2. propisano je tko se sve smatra obveznikom ZSSI-a.

Člankom 8. stavcima 3. i 4. ZSSI-a propisano je da su u slučaju dvojbe predstavlja li neko ponašanje povredu odredaba navedenog Zakona, obveznici dužni zatražiti mišljenje Povjerenstva, koje je potom dužno najkasnije u roku od 15 dana od dana primitka zahtjeva obveznika dati obrazloženo mišljenje.

U svojem zahtjevu podnositelj navodi da razvojno inovacijski centar AluTech nije regionalna niti lokalna razvojna agencija te da je isti mišljenja da se na njega ne odnosi ZSSI. Podnositelj zahtjeva navodi da je razvojno-inovacijski centar bitno drugačija institucija od razvojne agencije budući da je težište njegove aktivnosti na transferu znanja sa sveučilišta poduzetnicima, na poticanju inovacija, istraživanja i razvoja te tehnološkog napretka općenito. Podnositelj navodi i da se u samim osnivačkim dokumentima centra ne navodi obavljanje poslova razvojne agencije. Isto tako, navodi da je u Registru poduzetničke infrastrukture Ministarstva gospodarstva navedeni centar registriran kao centar kompetencija, a ne razvojna agencija.

Uvidom u sudski registar trgovačkog suda u Zadru, Stalne službe u Šibeniku utvrđeno je da je pod brojem MBS: 110064458 upisana ustanova za poticanje poduzetništva, istraživanje i razvoj Razvojno inovacijski centar AluTech, čiji je osnivač Šibensko-kninska županija, a kao osoba ovlaštena za zastupanje upisan je Zoran Belak, koji zastupa ustanovu kao ravnatelj od 01. ožujka 2017.g.

Člankom 3. stavkom 1. podstavkom 63. ZSSI-a propisano je da su ravnatelji odnosno predsjednici uprava regionalnih i lokalnih razvojnih agencija obveznici ZSSI-a.

Uvidom u dostavljeni Statut razvojno inovacijskog centra AluTech utvrđeno je da su neke od djelatnosti Centra istraživanje i širenje znanja u području metalne industrije s naglaskom na aluminij, promicanje, priprema, provedba i razvoj programa, projekata i sličnih aktivnosti na području metala s naglaskom na aluminij, koordiniranje izrade razvojnih strategija i akcijskih planova u području metalne industrije s naglaskom na aluminij, promidžba grada i regije (izdavanjem informativnih i promotivnih materijala, kontakti s međunarodnim institucijama, europskim regijama, regionalnim razvojnim agencijama i stranim investitorima, poticanje lokalnog i regionalnog gospodarstva na uključivanje i sudjelovanje u razvojnim projektima na području metalne industrije s naglaskom na aluminij, razvoj i potpora tehnološki utemeljenom i inovativnom poduzetništvu, organiziranje i informiranje poduzetnika, priprema poduzetnika za primjenu standarda i normativa Europske unije, poticanje poslovne suradnje, tehnološkog transfera i komercijalizacije rezultata istraživanja, poticanje suradnje gospodarskih subjekata i zajedničkog nastupa na tržištu, osobito projekata koji se zasnivaju na otvaranju novih radnih mjesta, stvaranju novih proizvoda u cilju primjene novih tehnologija u preradi aluminija i ostalih metala, predstavljanje i umrežavanje radi zajedničkog nastupa na tržištu, osobito projekata koji se zasnivaju na otvaranju novih radnih mjesta, stvaranju novih proizvoda u cilju primjene novih tehnologija u preradi aluminija i ostalih metala, uključivanje u javno-privatna partnerstva, direktna ulaganja i zajednička ulaganja, djelatnost instaliranja industrijskih strojeva i opreme, djelatnost iznajmljivanja strojeva i opreme sa i bez rukovatelja, vršenje usluga tehničkog ispitivanja, istraživanja i analiza, konstruiranje i projektiranje industrijskih predmeta, proizvodnja proizvoda od plastike, djelatnost obrade, strojne obrade i presvlačenja metala, djelatnost proizvodnje alata i drugo.

Člankom 24. Zakona o regionalnom razvoju Republike Hrvatske („Narodne novine“, broj 147/14., 123/17. i 118/18., u daljnjem tekstu Zakon o regionalnom razvoju) propisano je da u svrhu učinkovite koordinacije i poticanja regionalnog razvoja jedinica područne (regionalne) samouprave osniva regionalnu razvojnu agenciju kao javnu ustanovu (u daljnjem tekstu: regionalni koordinator).

Člankom 25. Zakona o regionalnom razvoju propisano je da regionalni koordinatori obavljaju sljedeće poslove javnih ovlasti: izrađuju županijske razvojne strategije i druge strateške i razvojne dokumente za područje županije te njihove provedbene dokumente za koje ih ovlasti osnivač i/ili suosnivači, provjeravaju usklađenost dokumenata strateškog planiranja razvoja županije s hijerarhijski višim dokumentima strateškog planiranja i donose odluke kojima se potvrđuje usklađenost, pružaju stručnu pomoć u pripremi i provedbi programa potpore javnopravnim tijelima i javnim ustanovama s područja svoje županije kojima su osnivači Republika Hrvatska ili županija, u pripremi i provedbi razvojnih projekata od interesa za razvoj županije, a posebno projekata sufinanciranih sredstvima iz strukturnih i investicijskih fondova Europske unije, pružaju stručnu pomoć u pripremi i provedbi razvojnih projekata javnopravnih tijela i javnih ustanova s područja svoje županije kojima su osnivači Republika Hrvatska ili jedinice lokalne i područne (regionalne) samouprave, a koji su od interesa za razvoj županije, kao i zajedničkih razvojnih projekata od interesa za razvoj više županija, provode županijske razvojne programe za koje ih ovlasti osnivač i/ili suosnivači, provode programe Ministarstva i drugih središnjih tijela državne uprave koji se odnose na ravnomjerniji regionalni razvoj.

Stavkom 2. istog članka Zakona o regionalnom razvoju propisano je da su regionalni koordinatori dužni, osim poslova iz stavka 1. ovoga članka, bez naknade, obavljati i druge poslove od javnog interesa za koje su registrirani ili koji su im ovim ili drugim zakonom stavljeni u nadležnost, a osobito: upisivati razvojne projekte od značaja za razvoj županije u središnji elektronički registar razvojnih projekata, koordinirati upis ostalih javnih tijela u središnji elektronički registar razvojnih projekata, provjeravati i pratiti stanje projekata svih korisnika s područja županije u središnjem elektroničkom registru razvojnih projekata, obavljati stručne i savjetodavne poslove u vezi s provedbom županijske razvojne strategije i ostalih strateških, razvojnih i provedbenih dokumenata za područje županije te izvještavati osnivače i Ministarstvo o njihovoj provedbi, surađivati s Ministarstvom i svim ostalim relevantnim dionicima na poslovima strateškog planiranja i upravljanja razvojem za područje županije, usklađivati djelovanje jedinica lokalne samouprave s područja županije vezano uz regionalni razvoj, obavljati administrativne i stručne poslove za potrebe županijskog partnerstva te sudjelovati u radu partnerskih vijeća. Stavkom 3. propisano je da osim poslova iz stavaka 1. i 2. ovoga članka, regionalni koordinatori mogu obavljati i druge poslove za koje su registrirani.

Člankom 31. Zakona o regionalnom razvoju propisano je da Ministarstvo regionalnog razvoja i fondova Europske unije ustrojava i vodi Upisnik regionalnih koordinatora i lokalnih razvojnih agencija te da sadržaj, postupak i način vođenja Upisnika propisuje ministar pravilnikom.

Člankom 5. Pravilnika o upisniku regionalnih koordinatora i lokalnih razvojnih agencija („Narodne novine“, broj 24/2018) propisano je da za regionalnog koordinatora na razini jedinice područne (regionalne) samouprave odnosno Grada Zagreba može biti upisana samo jedna regionalna razvojna agencija.

Uvidom u Upisnik regionalnih koordinatora utvrđeno je da je za područje Šibensko-kninske županije upisana Javna ustanova Razvojna-agencija Šibensko-kninske županije za koordinaciju i poticanje regionalnog razvoja Šibensko-kninske županije.

Nadalje, djelatnosti navedene u Statutu Razvojno inovacijskog centra AluTech ne odgovaraju djelatnostima koje obavljaju regionalne razvojne agencije propisane Zakonom o regionalnom razvoju.

Povjerenstvo ističe kako je uvidom u popis djelatnosti naveden u Statutu Razvojno inovacijskog centra AluTech kao i činjenicu da je u Upisniku regionalnih koordinatora upisana druga ustanova kao razvojna agencija Šibensko-kninske županije utvrdilo da predmetna ustanova nije razvojna agencija.

Slijedom navedenog, ravnatelj ustanove razvojno inovacijski centar AluTech nije obveznik ZSSI-a te stoga nije dužan postupati sukladno njegovim odredbama pa tako niti podnositi imovinsku karticu.

Sijedom navedenog, Povjerenstvo je donijelo Odluku kao što je navedeno u izreci ovog akta.

PREDSJEDNICA POVJERENSTVA

Nataša Novaković, dipl. iur.

Dostaviti:

1. Zoran Belak, putem e-maila
2. Objava na internetskoj stranici Povjerenstva
3. Pismohrana